Райнер Мария Рилке
Познание за смъртта

Превод от немски: Стефан Бесарбовски, 1979

chitanka.info

Не сме видели оня свят до днес,

не смеем да изкажем пред Смъртта

учудване, възторг или протест,

когато тя — разтворила уста —

с трагичен плач пред нас се появи.

В живота всички търсим своя роля,

стремим се към успех, но по неволя

търпим в играта и Смъртта, уви!

Но ти пое натам. От тая сцена

свеж полъх в земните ни дни повя,

завесата бе истински зелена,

със истинска гора и синева!

Играем пак. Говорим с текст заучен

и с жестове, с гримаси тук-таме,

но ако някой ден и с нас се случи

със нея да останем насаме,

смъртта ще ни сломи, ще ни припомни

урока прост за оня свят отвъден,

за да привикнем с ролите си скромни

и истински в живота си да бъдем!

1907

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.